b'\n_START_ARTICLE_\nPeter Frederik Suhm\n_START_SECTION_\nBiografi\n_START_PARAGRAPH_\nPeter Frederik Suhm var s\xc3\xb8nn av kommand\xc3\xb8rkaptein (senere admiral) Ulrik Frederik Suhm (d\xc3\xb8d 1758). Han ble f\xc3\xb8dt i K\xc3\xb8benhavn 18. oktober 1728. I sin barndom fikk han privat undervisning av forskjellige l\xc3\xa6rere, hvoriblant flere b\xc3\xa5de dyktige og samvittighetsfulle menn, og ettersom han hadde b\xc3\xa5de talent og stor l\xc3\xa6relyst, gjorde han hurtig fremgang. I januar 1746 ble Suhm privat innskrevet ved K\xc3\xb8benhavns Universitet. Ettersom han var adelsmann, falt det av seg selv, at hans forberedelse til embetsbanen m\xc3\xa5tte skje gjennom juridiske studier. Innen han var fylt 20 \xc3\xa5r, ble han 23. februar 1748 utnevnt til assessor i hovretten. 1749 ble han utnevnt til kammerjunker, hvorved han fikk adgang til hoffet. Embetsveien hadde imidlertid ingen tiltrekning p\xc3\xa5 Suhm, som frasa seg stillingen som assessor. Han utgav noen vitenskapelige skrifter, og fors\xc3\xb8kte seg endog som dansk komedieforfatter.\n_START_SECTION_\nOpphold i Norge\n_START_PARAGRAPH_\nVed utsikt til ekteskap med den rike arvedatter Karen Angell i Trondhjem, begav Suhm seg dit i juli 1751, ledsaget av Benjamin Dass og Gerhard Sch\xc3\xb8ning. En uke etter ankomsten ble han forlovet med Karen Angell; de giftet seg 19. april 1752. Suhm m\xc3\xa5tte forplikte seg til \xc3\xa5 bli i Trondhjem s\xc3\xa5 lenge svigermoren levde. Ekteparet fikk ett barn, Ulrik Frederik Suhm (f\xc3\xb8dt 1761). I Trondhjem utgav Suhm 1757 sammen med Sch\xc3\xb8ning Fors\xc3\xb8g til Forbedringer i den gamle danske og norske Historie, som gav anledning til at han 1758 ble valgt til medlem av Videnskabernes Selskab i K\xc3\xb8benhavn. Da Det Trondhjemske Selskab ble stiftet i 1760 som en forl\xc3\xb8per til Det Kongelige Norske Videnskabers Selskab etablert i Trondhjem 1767, var Suhm et av de f\xc3\xb8rste medlemmer. Han var ogs\xc3\xa5 medlem av Syndm\xc3\xb8re practiske Landhuusholdningsselskab.\n_START_SECTION_\nI K\xc3\xb8benhavn\n_START_PARAGRAPH_\nEtter \xc3\xa5 ha bodd 14 \xc3\xa5r i Trondhjem, forlot Suhm byen med sin familie 1765 for \xc3\xa5 ta bolig i K\xc3\xb8benhavn. Anledningen var at det var kommet til brudd mellom ham og hans hustrus onkel, Thomas Angell, hvilket f\xc3\xb8rte til at sistnevnte testamenterte sin formue til velgj\xc3\xb8rende \xc3\xb8yemed. Suhm kj\xc3\xb8pte en anselig g\xc3\xa5rd i Pustervig med rom for hans allerede betydelige boksamling. Den n\xc3\xa6rliggende Suhmsgade ble oppkalt etter ham i 1807. Han ble 1769 konferensr\xc3\xa5d, 1774 kammerherre og 1789 kongelig historiograf. 11. juli 1788 d\xc3\xb8de Suhms hustru Karen Angell. F\xc3\xa5 m\xc3\xa5neder etter hennes d\xc3\xb8d (18. oktober 1788) giftet Suhm seg p\xc3\xa5 ny med Christiane Becker. Med henne fikk han en datter, Petra Friderica Christiane Suhm, den 17. januar 1779 \xe2\x80\x93 fire m\xc3\xa5neder etter sin egen d\xc3\xb8d. _NEWLINE_Suhms superexlibris kjennes fra adskillige av Det Kongelige Biblioteks b\xc3\xb8ker.'